RESOLUCIÓN do 16 de abril de 2007 pola que se aproba a convocatoria ordinaria para a avaliación ou informe para a contratación como profesor universitario polas universidades integrantes do sistema universitario de Galicia e se abre o prazo para a presentación de solicitudes.
AXENCIA PARA A CALIDADE DO SISTEMA UNIVERSITARIO DE GALICIA — III. OUTRAS DISPOSICIÓNS — 23/04/2007

A Axencia para a Calidade do Sistema Universitario de Galicia (ACSUG) ten atribuída, dentro do ámbito da súa comunidade autónoma, a competencia para realizar as avaliacións e informes das actividades docentes, investigadoras e de xestión (previstas tanto pola Lei orgánica 6/2001, do 21 de decembro, de universidades, nos seus artigos 50, 51, 52 e 72, como no Decreto autonómico 266/2002, do 6 de setembro, de contratación de profesorado universitario, nos seus artigos 5 a 7), para poder ser contratado como profesor axudante doutor, profesor colaborador, profesor contratado doutor e profesor de universidade privada polas universidades do SUG.
Coa aprobación da orde da Consellería de Educación e Ordenación Universitaria do 23 de xuño de 2004 pola que se aproba o protocolo de avaliación e informe para a contratación de profesorado polas universidades integrantes do sistema universitario de Galicia, e da Orde do 18 de agosto de 2005, pola que se establecen os requisitos e criterios que outorgan, en determinados supostos, a cualificación automática para ser contratado como persoal docente e investigador polas universidades de Galicia nas figuras de profesor contratado doutor, profesor de universidade privada, profesor axudante doutor e profesor colaborador, complétase o sistema para avaliar ou informar as actividades docentes, investigadoras e de xestión, para a contratación do profesorado, establecido a través do Decreto 270/2003, do 22 de maio, regulador da ACSUG e na Orde do 1 de abril de 2003 que aproba os criterios xerais de informe e avaliación.
De conformidade co exposto, o presidente do Consello de Dirección da ACSUG, en virtude das competencias delegadas por Resolución do 21 do setembro de 2006 (DOG do 3 de outubro),
RESOLVE:
Primeira.-Obxecto.
Aprobar a convocatoria e abrir o prazo para a presentación de solicitudes por parte dos interesados que desexen obter a avaliación ou o informe exixidos para poder ser contratados como persoal docente e investigador por algunha das universidades integrantes do sistema universitario de Galicia (SUG), como profesor contratado doutor, profesor de universidade privada, profesor axudante doutor e profesor colaborador, de conformidade co disposto na Lei orgánica 6/2001, do 21 de decembro, de universidades e no Decreto 266/2002, do 6 de setembro, de contratación de profesorado universitario, e que debe emitir a Axencia para a Calidade do Sistema Universitario de Galicia (ACSUG).
Segunda.-Destinatarios.
1. Poderán presentar a súa solicitude todas aquelas persoas que, de conformidade co establecido na Lei orgánica 6/2001, do 21 de decembro, de universidades, e no Decreto 266/2002, do 6 de setembro, de contratación de profesorado universitario, queiran obter a avaliación ou o informe necesario para ser contratados por algunha das universidades de Galicia nas figuras contractuais de profesor contratado doutor, profesor de universidade privada, profesor axudante doutor e profesor colaborador, e non se atopen en ningún dos suposto regulados nos artigos dous, tres e catro da Orde do 18 de agosto de 2005, pola que se establecen os requisitos e criterios que outorgan, en determinados supostos, a cualificación automática para ser contratado como persoal docente e investigador polas universidades de Galicia nas figuras de profesor contratado doutor, profesor de universidade privada, profesor axudante doutor e profesor colaborador (DOG do 1 de setembro de 2005).
2. Cando algunha das persoas que se atopen nos supostos regulados nos artigos dous, tres e catro da mencionada Orde do 18 de agosto de 2005 (DOG do 1 de setembro), solicite a avaliación ou informe á ACSUG, esta, unha vez a percibida desta circunstancia, arquivará a solicitude comunicándolle ao interesado a non procedencia da emisión da avaliación ou informe solicitado.
Terceira.-Solicitudes.
1. As solicitudes de avaliación ou informe, de conformidade co disposto no artigo 13 do Decreto 270/2003, do 22 de maio, regulador da ACSUG, dirixiranse ao presidente do Consello de Dirección da ACSUG e, sen prexuízo do establecido na base seguinte, presentaranse no modelo normalizado de instancia que se publica para o efecto como anexo I a esta convocatoria. As solicitudes poderán presentarse en calquera dos rexistros relacionados no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, e deberán indicar para cal ou cales das modalidades contractuais solicitan a avaliación ou informe. No caso de que se solicite a avaliación ou informe para máis dunha figura contractual, farase na mesma solicitude.
2. Os solicitantes, xunto co modelo normalizado de instancia (anexo I) presentarán a seguinte documentación:
-Fotocopia de documento acreditativo da personalidade do solicitante (DNI ou equivalente).
-Titulación exixida pola Lei orgánica 6/2001 de 21 de decembro, para poder optar á figura contractual de que se trate (título de doutoramento, licenciado, arquitecto, diplomado, arquitecto técnico e enxeñeiro técnico).
-Curriculum vitae que deberá cubrirse no modelo normalizado que se publica para o efecto como anexo II.
Cuarta.-Requisitos de presentación das solicitudes.
1. O modelo de instancia (anexo I) e de curriculum vitae (anexo II) deberanse cubrir en formato dixital, na aplicación informática a que se poderá acceder na páxina web www.acsug.es. Unha vez cubertos estes documentos en formato dixital, deberanse imprimir e asinar debidamente (o curriculum vitae deberá estar asinado en todas as páxinas). Unha vez feito isto, presentaranse ante a Axencia do xeito que se establece na base anterior, xunto cos demais documentos que se relacionan nela.
2. Achegarase unicamente unha copia de todos os documentos que se presenten, con independencia do número de figuras contractuais para as cales se solicite a avaliación ou informe.
Quinta.-Xustificación dos méritos curriculares.
1. Os interesados deberán xustificar adecuadamente os méritos curriculares que aleguen, sen prexuízo do cal os méritos que se relacionan a continuación soamente serán tidos en conta cando se xustifiquen do xeito que expresamente se indica:
-A docencia universitaria regrada xustificarase cun certificado da secretaría xeral ou da correspondente vicerreitoría da universidade en que se prestase aquela, no cal deberán constar as materias e o número de créditos impartidos.
-O expediente académico xustificarase a través dun certificado expedido pola autoridade competente.
-Os cursos mestrados recibidos xustificaranse co correspondente certificado en que conste o seu número de horas.
-As bolsas e as axudas deberán acreditarse a través da credencial emitida polo organismo pagador destas.
-Os proxectos e contratos de investigación competitivos e non competitivos deberán xustificarse coa documentación en que conste a súa concesión por parte do organismo pagador, e as características, o posto ocupado como membro do proxecto e o seu carácter internacional, interuniversitario ou interdepartamental.
-A actividade profesional desenvolvida deberase xustificar prioritariamente coa presentación da copia dos correspondentes contratos de traballo e o certificado de vida laboral da Seguridade Social.
-Para acreditar libros, artigos e demais publicacións será suficiente con entregar unha copia simple da primeira e última folla, índice e folla onde figure o ISBN, ISSN, depósito legal, etc.
-No caso de traballos aceptados e pendentes de publicación xustificarase cun certificado da editorial ou organismo responsable da publicación.
2. Deberase cotexar toda a documentación da que se dispoña dun documento orixinal (títulos de doutoramento, licenciado, arquitecto, diplomado, arquitecto técnico e enxeñeiro técnico; títulos de mestrados; certificado do expediente académico; documentos acreditativos de premios extraordinarios; certificados de cursos, seminarios e de asistencia a congresos; credenciais de bolsas, contratos laborais, ou calquera outro achegado polo solicitante de utilidade para a resolución da convocatoria).
3. Unha vez rematado o prazo para a presentación de solicitudes non se admitirá ningunha documentación xustificativa dos méritos curriculares. As correspondentes avaliacións e informes faranse baseándose nos xustificantes dos méritos que achegasen os interesado ata ese momento.
4. Sen prexuízo do disposto no parágrafo anterior, a ACSUG poderá requirir dos solicitantes as aclaracións e concrecións que considere oportunas en relación cos méritos alegados nos seus curricula, sempre que fosen xustificados con anterioridade a que rematase o prazo de presentación de solicitudes.
5. En coherencia co disposto no artigo 35 f) da Lei 30/1992, do 26 de novembro, de réxime xurídico das administracións públicas do procedemento administrativo común, no caso de que xa se solicitase a avaliación ou informe en anteriores convocatorias, non será necesario a presentación da documentación xustificativa dos méritos curriculares a que se refire esta base que xa se atopen en poder da ACSUG. Neste caso presentarase, xunto á documentación exixida na base terceira, un escrito no cal se comunique esta circunstancia, e en que se fará referencia ao número de expediente correspondente ás avaliacións ou informes anteriores. Os méritos curriculares obtidos con posterioridade á anterior solicitude de avaliación ou informe deberán ser xustificados.
Sexta.-Admisión a trámite, emenda e mellora da solicitude.
1. A ACSUG comprobará que as solicitudes presentadas en prazo, cumpran cos requisitos establecidos polo artigo 13.4º do Decreto 270/2003, do 22 de maio, regulador da ACSUG (DOG do 4 de xuño), pola Orde do 23 de xuño de 2004 da Consellería de Educación e Ordenación Universitaria pola que se aproba o protocolo de avaliación e informe para a contratación de profesorado polas universidades integrantes do sistema universitario de Galicia (DOG do 5 de xullo de 2005) e demais normativa de aplicación.
2. Cando as solicitudes presentadas en prazo, non reúnan os requisitos exixidos no punto primeiro do artigo 70 da Lei 30/1992, do 26 de novembro, de réxime xurídico das administracións públicas e do procedemento administrativo común, ou non xunten os documentos exixidos no punto segundo da base terceira desta resolución, requirirase o interesado para que proceda á súa emenda de conformidade co disposto no artigo 71 da citada Lei 30/1992; de non facelo, considerarase desistido da súa petición, e arquivarase o expediente nos termos previstos no citado artigo.
Sétima.-Prazo.
O prazo para a presentación das solicitudes de avaliación ou informe será de 40 días naturais contados desde o día seguinte ao da publicación desta resolución no Diario Oficial de Galicia.
Oitava.-Procedemento de avaliación e informe.
1. Unha vez asignados pola ACSUG os curricula dos solicitantes, atendendo ao criterio indicado no artigo 8 da Orde do 23 de xuño de 2004 (DOG do 5 de xullo), ao correspondente comité de asesores expertos, o referido comité procederá á súa avaliación do xeito disposto no protocolo e baremos de avaliación establecidos pola citada Orde do 23 de xuño (títulos II e III).
2. A avaliación dos curricula, en cada figura contractual que o interesado solicitase, emitirase por consenso da maioría dos membros do comité, e estará motivada no caso de ser negativa. Á vista das avaliacións emitidas polos comités de asesores expertos, a CGIACA emitirá a proposta motivada de informe ou avaliación de cada unha das solicitudes avaliadas.
Novena.-Acordos de avaliación ou informe.
1. As propostas emitidas pola CGIACA serán vinculantes para o Consello de Dirección da ACSUG, que de conformidade con estas, adoptará os correspondentes acordos, tamén motivados, que serán notificados segundo o establecido no artigo 89 da Lei 30/1992, a cada solicitante, persoal e directamente, no prazo máximo dos seis meses seguintes á presentación da solicitude.
2. Os informes favorables ou as avaliacións positivas non teñen prazo de caducidade unha vez obtidos, e terán validez para as universidades integrantes do sistema universitario de Galicia.
Décima.-Recurso.
Os acordos do Consello de Dirección esgotan a vía administrativa polo que de conformidade co disposto no artigo 116 da Lei 30/1992, poderán ser obxecto de recurso en reposición ante o mesmo órgano que os ditou ou poderán ser impugnados directamente perante a xurisdición contencioso-administrativa, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Undécima.-Protección de datos de carácter persoal.
Nesta convocatoria cúmprese co indicado na Lei orgánica 15/1999, do 13 de decembro, de protección de datos de carácter persoal (BOE nº 298, do 14 de decembro), poñendo en coñecemento dos interesados o dereito de acceso, rectificación, cancelación e oposición ao tratamento dos seus datos persoais, que poderán exercer mediante escrito dirixido á Axencia para a Calidade do Sistema Universitario de Galicia - Lamas de Abade, s/n CIFP Compostela 5ª andar, 15702 Santiago de Compostela (A Coruña).
Duodécima.-Entrada en vigor.
Esta resolución producirá efectos a partir do día seguinte ao da súa publicación no Diario Oficial de Galicia.
Santiago de Compostela, 16 de abril de 2007.
Manuel Cecilio Díaz y Díaz
Presidente do Consello de Dirección da Axencia
para a Calidade do Sistema Universitario
de Galicia